Author: koki
Last saved by: user
Company: Abyss Studios, Ltd.

Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo zahraničných vecí Slovenskej republiky 

2.	Názov zmluvy: Protokol o uplatňovaní Charty základných práv Európskej únie na Českú republiku  

3.	Účel a predmet zmluvy a jeho úprava v právnom poriadku Slovenskej republiky:
Dňa 1. decembra 2009 vstúpila do platnosti Lisabonská zmluva, ktorou sa mení a dopĺňa Zmluva o založení Európskeho spoločenstva a Zmluva o Európskej únii. Pred samotným nadobudnutím platnosti Lisabonskej zmluvy sa hlavy štátov, resp. predsedovia vlád zasadajúci v Európskej rade 29. a 30. októbra 2009 dohodli, že pri uzatvorení nasledujúcej zmluvy o pristúpení k Európskej únii (v tomto prípade sa jedná o zmluvu o pristúpení Chorvátskej republiky k Európskej únii) pripoja k Zmluve o Európskej únii a k Zmluve o fungovaní Európskej únie Protokol o uplatňovaní Charty základných práv Európskej únie na Českú republiku. V súlade s čl. 48 ods. 2 Zmluvy o Európskej únii vláda Českej republiky ako vláda členského štátu EÚ predložila prostredníctvom stálej predstaviteľky Českej republiky pri EÚ v septembri 2011 Rade EÚ podnet na zmenu a doplnenie Zmluvy o Európskej únii a Zmluvy o fungovaní Európskej únie pokiaľ ide o uplatňovanie Charty základných práv Európskej únie na Českú republiku.

Účelom a predmetom protokolu je zabezpečiť rozšírenie účinkov Protokolu (č. 30) o uplatňovaní Charty základných práv Európskej únie na Poľsko a Spojené kráľovstvo na Českú republiku. Uvedený protokol č. 30 bol Lisabonskou zmluvou pripojený k Zmluve o Európskej únii a k Zmluve o fungovaní Európskej únie. 

Vzhľadom na skutočnosť, že protokol sa dotýka výlučne Českej republiky, jeho predmet nie je upravený v právnom poriadku Slovenskej republiky.

4.	Priama úprava práv alebo povinností fyzických osôb alebo právnických osôb:
Neobsahuje priamu úpravu práv a povinností fyzických alebo právnických osôb. 

5.	Úprava predmetu medzinárodnej zmluvy v práve Európskej únie:
Článok 48 odsek 2 Zmluvy o EÚ (riadny revízny postup). 

Protokol zabezpečuje aplikáciu Protokolu (č. 30) o uplatňovaní Charty základných práv Európskej únie na Poľsko a Spojené kráľovstvo na Českú republiku, čím mení a dopĺňa primárne právo EÚ – konkrétne zmienený Protokol č. 30. 

Súlad medzinárodnej zmluvy s právom EÚ: úplná zhoda.

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z kategórií medzinárodných zmlúv vymedzených v čl. 7 ods. 4 Ústavy Slovenskej republiky ide o medzinárodnú zmluvu o ľudských právach a základných slobodách a medzinárodnú politickú zmluvu.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií medzinárodných zmlúv vymedzených v čl. 7 ods. 5 Ústavy Slovenskej republiky ide o medzinárodnú zmluvu o ľudských právach a základných slobodách a o medzinárodnú zmluvu, na ktorej vykonanie nie je potrebný zákon. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Protokol nemá priamy dopad na slovenský právny poriadok, pretože je primárne adresovaný Českej republike, keď rozširuje aplikáciu Protokolu (č. 30) o uplatňovaní Charty základných práv Európskej únie na Poľsko a Spojené kráľovstvo aj na Českú republiku.